തെന്മല സംഭവം : സി.ഐയെ സസ്പെന്ഡ് ചെയ്തെന്ന് വിശദീകരണം കൊച്ചി: പൊലീസ് സ്റ്റേഷനില് പരാതി നല്കാനെത്തിയ പട്ടികജാതിക്കാരനെ മര്ദ്ദിച്ച സംഭവത്തില് കൊല്ലം തെന്മല പൊലീസ് സ്റ്റേഷനിലെ സി.ഐ വിശ്വംഭരനെ സര്വീസില്നിന്ന് സസ്പെന്ഡ് ചെയ്തെന്നും എസ്.ഐ ശാലുവിന് താക്കീത് നല്കിയെന്നും എ.ഡി.ജി.പി വിജയ് സാഖറെ ഹൈക്കോടതിയില് സത്യവാങ്മൂലം നല്കി. തെന്മല പൊലീസ് സ്റ്റേഷനില് പരാതി നല്കാനെത്തിയ തനിക്ക് മര്ദ്ദനമേറ്റെന്ന് പരാതി നല്കിയിട്ടും നടപടിയില്ലെന്നാരോപിച്ച് ഉറുകുന്ന് രജനി വിലാസത്തില് രാജീവ് നല്കിയ ഹര്ജിയിലാണ് ഡി.ജി.പിക്കുവേണ്ടി എ.ഡി.ജി.പി സത്യവാങ്മൂലം സമര്പ്പിച്ചത്. ഫെബ്രുവരി മൂന്നിനായിരുന്നു സംഭവം. ബന്ധുവായ ശിവാനന്ദന് ഫോണില്വിളിച്ച് അസഭ്യം പറഞ്ഞെന്നാരോപിച്ച് പരാതി നല്കാനാണ് രാത്രി ഒമ്ബതരയോടെ രാജീവ് സ്റ്റേഷനിലെത്തിയത്. പരാതിക്ക് രസീത് ആവശ്യപ്പെട്ടതിന് തന്നെ സി.ഐ വിശ്വംഭരന് ചൂരലിന് അടിച്ചെന്നും വിലങ്ങിട്ട് തടഞ്ഞുവച്ചെന്നുമാണ് രാജീവിന്റെ പരാതി. പിന്നീട് രാജീവിന്റെ ബന്ധുക്കളെ വിളിച്ചുവരുത്തി വിട്ടയച്ചു. തൊട്ടടുത്തദിവസം ചികിത്സതേടി ആശുപത്രിയില് നില്ക്കുമ്ബോള് തെന്മല എസ്.ഐ ശാലുവിന്റെ നേതൃത്വത്തില് പൊലീസ് അറസ്റ്റുചെയ്തെന്നും രാജീവ് ആരോപിച്ചിരുന്നു. ഇക്കാര്യത്തില് കൊല്ലം ജില്ലാ പൊലീസ് മേധാവിക്ക് നല്കിയ പരാതിയില് ജില്ലാ ക്രൈം റെക്കോര്ഡ്സ് ബ്യൂറോ ഡിവൈ.എസ്.പി അന്വേഷണം നടത്തി സംഭവം സ്ഥിരീകരിച്ചിട്ടും കുറ്റക്കാര്ക്കെതിരെ നടപടിയില്ലെന്നായിരുന്നു രാജീവിന്റെ വാദം. തുടര്ന്നാണ് ഹൈക്കോടതി ഡി.ജി.പിയുടെ വിശദീകരണം തേടിയത്. രാത്രിയില് നല്കിയ പരാതിക്ക് രാജീവ് രസീത് ആവശ്യപ്പെട്ടപ്പോള് അടുത്തദിവസം നല്കാമെന്ന് സി.ഐ പറഞ്ഞത് വാക്കു തര്ക്കത്തിനിടയാക്കിയെന്നും ഇതു രാജീവ് രഹസ്യമായി മൊബൈലില് പകര്ത്തിയത് കണ്ടപ്പോള് മുറിയുടെ മൂലയിലേക്ക് തള്ളിമാറ്റുകയാണുണ്ടായതെന്നും എ.ഡി.ജി.പിയുടെ സത്യവാങ്മൂലത്തില് പറയുന്നു. രസീത് അപ്പോള് നല്കിയിരുന്നെങ്കില് പ്രശ്നമുണ്ടാകുമായിരുന്നില്ല. പൊലീസ് ഉദ്യോഗസ്ഥന്റെ പെരുമാറ്റം അതിരുകടന്നതായിരുന്നെന്ന് അന്വേഷണ റിപ്പോര്ട്ടിലുണ്ട്. തുടര്ന്ന് സി.ഐ വിശ്വംഭരനെ കുറത്തികാട് പൊലീസ് സ്റ്റേഷനിലേക്ക് സ്ഥലംമാറ്റി. എന്നാല് വിശദീകരണം തൃപ്തികരമല്ലെന്നുകണ്ട് ഒക്ടോബര് ആറിന് സസ്പെന്ഡ് ചെയ്തെന്നും എസ്.ഐ ശാലുവിന് താക്കീത് നല്കിയെന്നും സത്യവാങ്മൂലത്തില് വിശദീകരിച്ചിട്ടുണ്ട്. ഹൈക്കോടതി ഹര്ജി അടുത്തയാഴ്ച പരിഗണിക്കാന് മാറ്റി.